228 av 428 kommuner har under 5000 innbyggere – klikk og sjekk din kommune

NHO vil kutte fra 428 til 77 kommuner

NHO har utredet hva som er det beste antallet kommuner. – Det bør kuttes fra 428 til 77, sier NHO-sjef Kristin

Skogen Lund.

Oppdatert 14. januar 2016

Artikkelen er over fem år gammel

Klikk på kartet og se hvilken kommune du skal bo i – i fremtiden – hvis Næringslivets Hovedorganisasjon (NHO) får det som de vil.

– Våre utredninger viser at den beste løsningen er at vi ender med 77 kommuner i Norge, sier NHO-sjefen.

Enorme forskjeller: Sjekk hvor mye din kommune tar i avgifter

– De har klart det før

Vi sitter i NHOs høyborg på Majorstua i Oslo. Mens politikerne er livredde for det følsomme temaet kommunesammenslåing i valgkampen – og debatten dreier seg om det er mulig å komme under 400 kommuner, smeller Skogen Lund til med tall og analyser som også er svært tøff kost for deres nærmeste allierte i spørsmålet: Høyre.

– Det er ikke akkurat realistisk å foreslå 77 kommuner når det eneste som har kommet ut av kommunereform-debatten foreløpig at tre av 428 kommer har bestemt seg for å gå sammen?

– Ja, vi innser det, men mener likevel at det er noen som må sette opp forsøksvis objektive kriterier og fortelle politikerne hva som er et fornuftig kommunekart. Det har knapt skjedd noe siden 1960-tallet. Da klarte de å kutte 290 kommuner. Klarte de det den gangen, bør det være mulig også i dag.

Kommatrøbbel for kommune: Betalte 2,6 millioner for mye

– Hvordan har dere kommet frem til 77 kommuner?

Dette er kommunereformen Statsminister Erna Solbergs regjering fremmet kommunereformen i fjor. Den ble enstemmig vedtatt av Stortinget 9. juni 2015. Et viktig mål er å få til omfattende kommunesammenslåinger. Kommuner har fått en frist til 30. juni 2016 med å avklare sammenslåinger, som skal iverksettes 1. januar 2018. Per i dag 2015 er det bare tre kommuner som har bestemt seg for å slå seg sammen, men mange er fortsatt i dialog. Det brennbare temaet er om politikerne vil bruke tvang, hvis bare få kommuner slår seg sammen. Vis mer

– Vi har satt i gang alle våre regionkontorer, analysert befolkningsutviklingen og vurdert pendlingstall for å se hvilke innbyggere som tilhører samme arbeidsregion: Ett bo- og arbeidsmarked danner grunnlaget for kommunen.

– Det blir i stor grad regionkommuner?

– Ja, det førende prinsippet vi har lagt til grunn er regionale bo- og arbeidsmarkeder, med ett unntak: Oslo, som er et arbeidsmarked for mange kommuner rundt, men som blir for stort om alt slås sammen.

LES OGSÅ:Flertall vil ha folkeavstemning om kommunesammenlåing

– Feige politikere

I debatten om kommunereformen har regjeringen åpnet for å bruke forsiktig tvang, men signalene fra Arbeiderpartiet så langt har vært at de har forsøkt å distansere seg noe fra regjeringens reform.

– Er politikerne feige når det ser ut som om de ikke tør løfte sammenslåings-saken?

– Ja, det går ikke an at de toer sine hender. Jeg hadde forventet mer av særlig Arbeiderpartiet. Det var jo partiet som førte an da vi fikk storsammenslåingen på 60-tallet og den mindre i 1994. Da forventer vi mer enn at de er kortsiktig taktiske. Og NHOs kommuneundersøkelse viser at et flertall av Aps ordførere er tilhengere av kommunereformen.

VIL HA TVANG: NHO-sjef Kristin Skogen Lund mener det er så viktig å få ned antallet kommuner, at politikerne må vurdere tvang. Hun ber dem stanse kommunereformen, hvis den ender med at bare få kommuner går sammen. Foto:Jan Petter Lynau,VG

– Statsminister Solberg gikk ikke stort lenger i Aftenposten mandag, da hun strakte seg til at det må kuttes til rundt 400?

– Det Erna Solberg faktisk sa i intervjuet, er at hun ikke er fornøyd hvis det bare kuttes til 400 kommuner.

Ber de droppe reformen

Antall kommuner Antall kommuner i Norge 1838 392 1930 747 (355) 1957 744 (- 3) 1967 454 (- 290) 1974 443 (- 11) 1978 454 (11) 1994 435 (- 19) 2013 428 (- 7) Oversikten viser antallet kommuner og endringen i parentes. Kilde: Kommuneproposisjonen 2015. Vis mer

Skogen Lund sier at politikerne faktisk bør droppe hele kommunereformen, hvis det ender med små endringer i kommunestrukturen.

– Ja, hvis vi ikke får til en kommunereform som monner, så er det bedre å la være. Da får vi en skinnreform som fryser en dårlig struktur i lang tid.

– Dere vil bruke tvang?

– Ja, dersom prosessen med frivillighet ikke fører frem. For øvrig er det meningsløst å snakke om tvang når vårt folkevalgte Storting – med representanter fra hele landet – fatter demokratiske vedtak. Stortinget har ansvaret for å gi landet en bærekraftig forvaltningsstruktur.

– Så hvis tre-fire kommuner som er i samme arbeidsmarked ikke vil slå seg sammen, bør de tvinges?

– Ja, vi trenger mer effektive kommuner og bedriftene og innbyggerne vil trenge det. Småkommuner vil ikke klare å tilfredsstille det som kreves av offentlig tilbud i fremtiden. Det er bedre å handle nå, før lokalsamfunnet utarmes og dør ut.

– Nå kan de sikre fremtiden

– For det er ikke slik at kommunereformen forårsaker sentralisering. Den er et resultat av sentraliseringen. Poenget er at reformen tvert imot vil gjøre det enklere å opprettholde bosetting flere steder.

LES OGSÅ:Stor motstand mot få kommuner

Skogen Lund avviser at det er brudd på grunnleggende lokaldemokratiske prinsipper.

– Nei, det er ikke demokratisk at særinteresser får trumfe fellesinteressen. Lokale interesser bør ikke trumfe nasjonale interesser.

228 kommuner med under 5000 innbyggere

Ifølge NHOs tall var det i fjor 53 kommuner med 20.000 innbyggere eller mer. Det var 147 kommuner mellom 5000 og 20.000 innbyggere og hele 228 kommuner med mindre enn 5000 innbyggere.

– Det er nå vi skal se mot 2050. Da må vi innse at så små kommuner ikke har befolkningsgrunnlag for å ivareta befolkningen som blir igjen. Nå har de muligheten til å sikre fremtiden.

– Så kommunal- og moderniseringsminister Jan Tore Sanner må iverksette slik utredning som dere har gjort og handle?

– Det finnes en rekke rapporter som har konkludert omtrent som vi, men hvor anslagene på hva som er det ideelle antallet kommuner ligger litt høyere enn våre, rundt 100. Regjeringen kan ikke klare dette alene. Det må et tverrpolitisk lederansvar til for å få til denne helt nødvendige reformen, hvor Arbeiderpartiet må ta ansvar. Mange partier styrer i Kommune-Norge og alle har ansvar.

LES OGSÅ:Forsker advarer mot sammenslåing

Hun sier også at politikerne er nødt til å gjøre noe med kriteriene.

– Små kommuner får store inntektsoverføringer. Det må ikke bli slik at det ikke lønner seg å slå seg sammen.

Hun sier det er ett forhold de ikke har forsøkt å løse opp i:

– Vi har jobbet ut fra eksisterende kommunegrenser. Ideelt sett burde man tegnet alle kart helt på nytt.

Høyre: Tydelige signaler

I RUTE: Kommunalminister Jan Tore Sanner (H). Foto:Frode Hansen,VG

– Dette er tydelige og viktige signaler fra NHO, som viser hvor viktig kommunereformen er for bedrifter og arbeidsplasser. Men jeg deler ikke kritikken av lokalpolitikerne. Det jobbes godt der ute og kommunereformen er i rute, sier kommunal- og moderniseringsminister Jan Tore Sanner (H).

– Bare tre kommuner har sagt ja til å slå seg sammen?

– Den forrige store reformen ble startet i 1946 og avsluttet med sammenslåinger i 1967. Vi begynte i fjor. Verken NHO eller jeg skal tegne kartet.

– Men hva gjør dere hvis få vil gå sammen?

– Jeg opplever at vi er i rute. De fleste kommunene er kommet i gang med dialogen og jeg tror politikerne selv ser at det er behov: Mange småkommuner ser at de i fremtiden ikke vil greie å gi innbyggerne gode nok tilbud og at de vil klare det bedre ved å gå sammen med naboene.

– I byene er det ofte slik at kommunegrensene står i veien for videre vekst og gode løsninger. Det tror jeg også at mange nabokommuner innser.

Ap-leder Jonas Gahr Støre ønsker ikke å kommentere at Skogen Lund hadde forventet mer av Arbeiderpartiet.

Publisert: 13.08.15 kl. 08:13 Oppdatert: 14.01.16 kl. 14:33

Les også